मुंबई: कहासुनी के बाद युवक की पीट-पीटकर हत्या, पुलिस ने दर्ज किया मामला  
कहासुनी के बाद युवक की पीट-पीटकर हत्या
पुलिस ने दर्ज किया मामला
यह घटना मुंबई के मानखुर्द इलाके में शुक्रवार का रात को घटी
मुंबई से एक दिल दहला देने वाली खबर सामने आई है. यहां एक युवक की सरेआम हत्या कर दी गई. यह घटना मुंबई के मानखुर्द इलाके में शुक्रवार का रात को घटी. बताया जा रहा है कि आरोपी नशे के कारोबार से जुड़ हुए हैं. जानकारी के अनुसार, वारदात लल्लूभाई कंपाउंड में हुई. जब श्रीराम शिवकुमार सिंह अपनी बिल्डिंग की सीढियां चढ़ रहा था तभी वहां तल मंजिल पर पहले से जमा युवकों से कुछ कहासुनी हो गई. 
देखते ही देखते यह मामला बढ़ गया, जिसके बाद युवकों ने लकड़ी और डंडे से इतना पीटा की उसकी मौत हो गई. मानखुर्द पुलिस मामला दर्ज कर जांच कर रही है. मृतक श्रीराम के पिता का शिवकुमार सिंह का आरोप है कि उनकी बिल्डिंग के नीचे खुलेआम नशे का धंधा चलता है, नशेड़ी जमा रहते हैं.
उन्होंने कहा कि पुलिस को जानकारी होते हुए भी मूकदर्शक बनी रहती थी जिसका परिणाम आज उन्हें अपना जवान बेटा खोना पड़ा है. इससे पहले मुंबई के चेम्बूर इलाके के तिलक नगर में गुरुवार को हॉर्न बजाने को लेकर हुई मारपीट के दौरान 70 साल के एक बुजुर्ग व्यक्ति की मौत हो गयी थी.